Președintele Societății Române de Radiodifuziune (SRR), Răzvan Ioan Dincă, a vorbit miercuri despre impactul inteligenței artificiale asupra jurnalismului la conferința organizată de Agerpres cu ocazia aniversaării a 135 de ani de la înființarea agenției.
În discursul susținut în Aula Bibliotecii Centrale Universitare "Carol I" din București, Răzvan Ioan Dincă a subliniat faptul că inteligența artificială nu este altceva decât un instrument incapabil să creeze de la sine.
"Tot ceea ce face inteligența artificială nu vine de la ea, e ceea ce îi dăm noi, noi îi furnizăm, acelui tip de instrument, tipul de informație, ea doar mixează acolo, nu poate crea. Creația nu poate fi decât a lui Dumnezeu, uneori poate și cu ajutorul oamenilor".
Totodată, Președintele director general al SRR a vorbit despre valorile esențiale care ies la suprafață atunci când vorbim despre jurnalismul contemporan.
Reliefând evoluția istorică, Răzvan Ioan Dincă a spus că era digitală, "ce începe să activeze din ce în ce mai mult în domeniul nostru, va avea un cuvânt foarte important de spus".
"Cum va arăta? Nu știm. Dar în mod cert va arăta diferit. Cred că aici ne este rolul, cum facem ca acest diferit să nu schimbe sensul, cum facem ca acest tip de a fi diferit să țină cont în continuare de valorile esențiale. Cred că răspunsul este unul singur, ceea ce leagă tehnologia de cel căruia i se adresează este omul, valoarea umană. Este singurul punct comun pe care ne putem sprijini, pentru a putea vorbi despre valori, tehnologia nefiind altceva decât un instrument", a subliniat Președintele SRR.
"Ceea ce face atât Radioul Public, cât și Agerpres și Televiziunea Română, astăzi e foarte relevant și cred că va trebui să înțelegem că e și mai relevant în contextul în care tot ce e în jurul nostru uneori ne amenință și de puține ori ne ajută", a adăugat la final Răzvan Ioan Dincă.
Conferința aniversară de miercuri, de la Biblioteca Centrală Universitară "Carol 1", a fost intitulată "AGERPRES 135: Era AI, inovații şi provocări digitale în jurnalismul contemporan". Tema și-a propus să exploreze schimbările de paradigmă în jurnalismul contemporan și să evidențieze provocările deontologice reprezentate de inteligența artificială.
Foto: Captură video Agerpres